पुर्तगाल से मंगाए थे 16 टन टमाटर; मेकर्स ने पूरे शहर को बुक किया था
आज टमाटर के दाम आसमान छू रहे हैं। टमाटर इतने महंगे हो गए हैं, कि आम आदमी सोच में है कि इसे खाए भी की नहीं। हालांकि एक वक्त था, जब हमारी फिल्मों में टमाटरों की होली खेली जाती थी। आपने ‘जिंदगी मिलेगी न दोबारा’
आज टमाटर के दाम आसमान छू रहे हैं। टमाटर इतने महंगे हो गए हैं, कि आम आदमी सोच में है कि इसे खाए भी की नहीं। हालांकि एक वक्त था, जब हमारी फिल्मों में टमाटरों की होली खेली जाती थी। आपने ‘जिंदगी मिलेगी न दोबारा’ तो देखी ही होगी। फिल्म के सीन में ऋतिक रोशन, कटरीना कैफ और फरहान अख्तर सहित सभी एक्टर्स टमाटरों की होली खेलते हैं।
ये स्पेन में मनाया जाने वाला एक फेस्टिवल है, जिसे ला टोमाटिना के नाम से जाना जाता है। इसमें लोग एक-दूसरे के साथ टमाटरों की होली खेलते हैं और खूब एंजॉय करते हैं।
हालांकि इस सीन को फिल्माने के लिए लगभग एक करोड़ के टमाटर मंगाए गए थे। स्पेन में उस वक्त टमाटर पके नहीं थे, तो फिल्म के मेकर्स ने पुर्तगाल से करीब 16 टन टमाटर मंगाए थे। मेकर्स ने इसके लिए स्पेन के बुन्योल शहर को बुक कर लिया था।
पुर्तगाल से 16 टन टमाटर मंगाए गए थे
जिंदगी न मिलेगी दोबारा को रिलीज हुए 12 साल हो गए हैं। आज भी लोग इस फिल्म के एक-एक सीन को याद करते हैं। खास तौर से एक जुनून गाने वाले सीन, जहां फिल्म के सभी एक्टर्स ऋतिक रोशन, कटरीना कैफ, फरहान अख्तर और अभय देओल एक दूसरे के ऊपर टमाटर फेंकते हैं।
फिल्म की रिलीज के वक्त प्रोड्यूसर रितेश सिधवानी ने इस सीन पर बात की थी। रितेश ने कहा कि सीक्वेंस बिल्कुल ओरिजिनल लगे इसके लिए उन्होंने पुर्तगाल से 16 टन (16 हजार किलो) टमाटर मंगाए थे। ये सीन स्पेन के बुन्योल शहर में फिल्माया गया था। उस वक्त स्पेन में पके टमाटर उपलब्ध नहीं थे।
मेकर्स ने बहा दिए थे एक करोड़ के टमाटर
रितेश के मुताबिक, इस सीक्वेंस को पूरा फिल्माने में एक करोड़ का खर्चा आया था। इसमें टमाटरों के दाम और उन्हें ले आने का खर्चा शामिल था। फिल्म की डायरेक्टर जोया अख्तर ने भी इस सीक्वेंस पर बात की थी।
जोया के मुताबिक, उन्होंने टोमाटिना फेस्टिवल का सीक्वेंस उसी जगह शूट किया जहां ये रियल में होता है। उन्होंने इसके लिए पूरे शहर को बुक कर लिया था।
स्पेन के लोगों ने उस साल दो बार सेलिब्रेट किया फेस्टिवल
जोया ने कहा कि बुन्योल शहर के लोग काफी स्वीट और मिलनसार थे। उन्होंने उस साल दो बार ला टेमाटिना फेस्टिवल सेलिब्रेट किया। एक बार स्पेन के लिए तो एक बार इंडिया के लिए।
जोया ने कहा कि जैसे हमारे यहां होली मनाई जाती है, ठीक वैसे ही स्पेन में ये टोमैटो फेस्टिवल मनाया जाता है। उस दिन जहां देखो हर जगह लाल रंग ही दिखाई देगा। हालांकि जोया ये भी कहती हैं कि मेकर्स के लिए इसकी शूटिंग करना आसान नहीं था।
स्पेन में टोमैटो फेस्टिवल की शुरुआत कैसे हुई?
इसकी शुरुआत 1945 में हुई थी, जब कुछ युवा स्पेन के शहर में धरना देने बैठ गए थे। जब पुलिस उन्हें रोकने के लिए आगे बढ़ी, तब युवाओं ने पास में लगी सब्जी की दुकानों से सब्जियों व फलों को उठा-उठाकर उन पर हमला कर दिया। इसके बाद से यहां फूड फाइट के तौर पर 'ला टोमाटिना' मनाया जाने लगा।
इस फेस्टिवल के दौरान लोग एक-दूसरे पर जमकर टमाटरों से वार करते हैं। लोगों को चोट न लगे, इसलिए टमाटरों को पहले हाथ से पिचका लिया जाता है। हर साल अगस्त महीने के अंतिम बुधवार को स्पेन में ये त्योहार मनाया जाता है। इस फेस्टिवल में शामिल होने के लिए दुनिया के कोने-कोने से लोग शामिल होते हैं।